Die drie gode van ons tyd …. – NG Kerk Adelaide
Die drie gode van ons tyd ….
2018/08/02 Paul Odendaal
Die drie gode van ons tyd …
Richard Foster het 'n boek geskryf met die titel: "Sex, money and power". In die baie populêre boek word seks, geld en mag uitgesonder as die drie grootste gode van ons tyd.
Dit is die goed wat mense dryf en waarvoor mense leef. Natuurlik is nie een van die drie verkeerd nie. Inteendeel as dit gedryf word deur liefde en verantwoordelikheid is dit opsigself drie wonderlike dinge waardeur God se Koninkryk kan kom. Maar ongelukkig leer die geskiedenis dat die mens hom telkens vergryp hieraan. 'n Mens kan maar net die koerante deurblaai. In elke negatiewe beriggewing sal jy ten minste een van die moderne gode raaklees. Of mense vergryp hulself aan seksuele sonde, of aan geld of aan magmisbruik.
Dit laat my dink aan die raad hoe om 'n aap te vang. Plaas net vrugte of iets lekkers in 'n nou nek bottel. Wanneer die aap sy hand in die pot steek en die lekkerny wil uittrek sit sy hand was. In plaas daarvan om sy hand oop te maak, bly hy vasklou aan die lekkerny – en siedaar jy het aap se kind gevang. So vang die bose die mensdom – omdat ons die duiwel na aap in ons gierigheid na seks, geld en mag.
Die koerante is vol van seksuele misgrype – wat eindelose pyn en emosionele seer veroorsaak – omdat mense die wonderskone gawe van seksualiteit misbruik tot persoonlike bevrediging van eie drange, wat nie gemik is daarop om jou lewensmaat se vrouwees en manwees te dien nie. Dit word verontmenslik tot bare dierlike instinkte (waar daar van skoonheid nie veel oorbly nie). Mense word ontrou, omdat die gras altyd groener aan die ander kant lyk.
Van finansiële vergrype lees ons elke dag. Diefstal, salarisse wat buite verhouding is, uitbuiting van werknemers, omkopery, onredelike winsgrense, loansharks en selfverryking is aan die orde van die dag. Iets van die "fat cat" en die soustrein – sindroom eet ons ekonomie op en neem die brood uit die armes se mond.
Van magmisbruik hoor ons elke dag in die politiek, sakewêreld, in die polisie en sommer ook in die "daaglikse politiek" tussen mense en in organisasies. Baantjies vir boeties, krap my rug – dan krap ek jou rug, tot die blou lig bendes. Die blou lig bendes is die ergste. Sommige minister van 'n provinsiale departement jaag met 'n konvooi van voertuie, met blou ligte en sirenes van een funksie na die volgende partytjie – in die waan dat hy / sy vreeslik belangrik is. Klein godjies wat tog asseblief raakgesien moet word ! Die duurste voertuie en ontwerpersklere moet die beeld van belangrik poets tot sinlose ydelheid. Van eenvoud en nederigheid is daar geen sprake. Blink voertuie in plakkerskamp – woonbuurte skreeu ten hemel vir hul wat smag na 'n deel van die ekonomiese koek, om net te oorleef van vandag se honger en uitsigloosheid. "Power corrupts; absolute power corrupts absolutely" het John Emerich Edward Dalberg Acton, first Baron Acton(1834–1902) opgemerk. Abraham Lincoln het gesê: "You may fool all the people some of the time; you can even fool some of the people all the time; but you can't fool all of the people all the time." Uiteindelik haal die waarheid ook die politici in.
Wanneer seks, geld en mag misbruik word – word mense van hul menslikheid beroof. Wanneer jy verontmenslik is, dan word die lewe sinloos en leeg en sonder enige betekenis. Wanneer mense beroof word van menslikheid vervaag alle HOOP.
Daarom word Christene opgeroep om seks, geld en mag in 'n ander lig te sien. Die seksuele geskapenheid van die mens, die finansiële seëninge van die Here en die verantwoordelikheid van mag – moet gerig en gefokus wees om DIENSBAAR te wees. Dit moet nie gerig wees op die "self" nie, maar op die "ander". Seks, geld en mag – gaan altyd gepaard met uiterste VERANTWOORDELIKHEID. Dan kom daar sin en betekenis en tonne seën in jou lewe. Dan word jou lewe 'n seën vir ander.